TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE EORPACH, CHUIG AN gCOMHAIRLE, CHUIG AN gCOISTE EACNAMAÍOCH AGUS SÓISIALTA AGUS CHUIG COISTE NA RÉIGIÚN

1.DLÚTHPHÁIRTÍOCHT NA hEORPA LEIS AN ÚCRÁIN

An t‑ionsaí míleata agus an t‑ionradh gan údar atá déanta ag an Rúis ar an Úcráin, is iad a chuir alltacht agus uafás ar an saol mór. Tá cáineadh ar scála domhanda deimhnithe ag tromlach mór na stát sna Náisiúin Aontaithe . Tá an Rúis tar éis ceap mhagaidh a dhéanamh den ord idirnáisiúnta, ord atá bunaithe ar rialacha, agus níl d’aidhm lena gníomhaíochtaí ach ollstruchtúr slándála na hEorpa a dhíchobhsú. Mar thoradh ar na hionsaithe a rinneadh ar na sibhialtaigh, tá líon ollmhór daoine tar éis bháis, agus tragóidí gan áireamh ann do theaghlaigh na tíre agus dá cuid pobal síochánta. Is mór an díol suntais an rún daingean atá ag muintir na hÚcráine gach is féidir a dhéanamh chun an daonlathas agus an náisiún a chosaint.

Bhí an tAontas Eorpach agus na Ballstáit maille lena chuid comhpháirtithe ar thús cadhnaíochta sna hiarrachtaí chun cosc a chur leis an doirteadh fola agus chun freagairt don ionsaí a rinne Putin ar náisiún ceannasach síochánta na hÚcráine, agus sna smachtbhannaí nach bhfacthas a leithéid riamh ar Chónaidhm na Rúise agus ar an mBealarúis . Léiríonn seo freisin go bhfuil daoine ag múscailt ar fud an domhain mar gheall ar an díspeagadh ar shaol an duine, ar chearta an duine, ar an dlí idirnáisiúnta agus ar na luachanna atá againn féin.

Tá an teaglaim seo de thacaíocht chuimsitheach aontaithe ón Aontas Eorpach agus dlúthpháirtíocht inspioráideach Eorpach aonair soiléir chun tacú le cách dá bhfuil ar a theitheadh ón gcogadh. Líon na ndaoine a fágadh gan dídean, daoine arbh éigean dóibh teitheadh ón Úcráin, is ina mhilliúin atá a n‑áireamh, agus is ag méadú atá a líon in aghaidh na huaire. Tá an tAontas i bhfeighil ar an obair chun cabhair dhaonnúil a thabhairt go díreach d’íospartaigh an ionsaithe. Tá an tAontas ag tacú leis na hiarrachtaí suntasacha atá á ndéanamh ag na Ballstáit atá faoi bhrú trí dhídean, bia agus cúram sláinte a chur ar fáil go díreach agus trí stádas soiléir a thabhairt do dhaoine atá ar a dteitheadh ón gcogadh san Úcráin trí chosaint shealadach nach bhfacthas a leithéid riamh roimhe a thairiscint.

An tionchar atá ag an bhfreagairt dhinimiciúil beartais seo, tá comhbhá na milliún Eorpach ag cur leis, dea-mhéin i leith na ndídeanaithe agus iad in umar na hainnise. Léiriú beoga ar luachanna na hEorpa is ea a thoilteanaí atá teaghlaigh ag cur fáilte roimh dhídeanaithe ina dteach féin, faoi phobail chun bia agus foscadh a chur ar fáil, faoi ghnólachtaí chun seirbhísí agus fostaíocht a thairiscint, agus faoi dhaoine ar fud an Aontais agus níos faide i gcéin chun soláthairtí agus tacaíocht a thairiscint. Léiríonn sé tiomantas maidir le forbairt ar scála ghéarchéim na ndídeanaithe atá ag dul i méid i gcónaí agus an gá atá le cobhsaíocht a chur ar fáil do dhaoine tar éis tráma an chogaidh. Cuirfidh an Coimisiún faisnéis ar fáil ar an suíomh gréasáin Europa chun cabhrú le saoránaigh agus leis an earnáil phríobháideach a chinntiú go mbeidh an tacaíocht dóibh siúd atá ag teitheadh ón gcogadh ag teacht trí eagraíochtaí iontaofa agus go mbeidh an tacaíocht sin ar aon dul leis na riachtanais. Is tábhachtach a áirithiú freisin go gcuirfear faisnéis ardcháilíochta ar fáil chun cur i gcoinne na bréagaisnéise atá dírithe ar an mbonn a bhaint de dhlúthpháirtíocht na hEorpa.

Tá rún daingean ag an Aontas cabhrú leo siúd atá i lúba an ghátair. Beimid dílis dár gcuid luachanna agus glacfaimid le gach duine atá ag teitheadh ó ionsaí na Rúise le meas agus le daonnacht. Leanfaimid orainn ag cur dlús le seachadadh éifeachtach an chúnaimh éigeandála agus na tacaíochta daonnúla. Is í an dlúthpháirtíocht bunchloch an Aontais Eorpaigh agus sinn ag dul i ngleic le dúshlán na ndídeanaithe sna míonna atá romhainn.









AN SCÉAL MAR ATÁ INNIU ·Faoin 6 Márta 2022, bhí 1.8 milliún duine ar a dteitheadh ón gcogadh san Úcráin. ·Tháinig go leor daoine isteach sa Pholainn, san Ungáir, sa tSlóvaic agus sa Rómáin lá i ndiaidh lae. Líon na ndaoine a tháinig isteach sa Pholainn, san Ungáir, sa tSlóvaic agus sa Rómáin ·Mar aon leis na himircigh a tháinig isteach sna tíortha is neasa don Úcráin, tá daoine eile ann a lean orthu go dtí Ballstáit eile: Fuarthas meastacháin ó chuid de na Ballstáit (an tSeicia 100 000, níos mó ná 40 000 sa Bhulgáir, níos mó ná 17 000 san Iodáil), agus tá an líon sin ag athrú leis de réir mar a leanann daoine an bóthar i dtreo Ballstáit eile. ·Is de mhuintir na hÚcráine féin ar a laghad 80 % de na daoine a theith ón gcogadh san Úcráin go nuige seo. I dteannta saoránaigh de chuid an Aontais atá ag filleadh abhaile, tá muintir na hIndia, na Nigéire, agus na Tuirce i measc na náisiúntachtaí eile. ·Bíonn luaineachtaí laethúla ann agus brú tráchta ó am go chéile ag teorainn na hÚcráine/an Aontais, agus tuairiscíonn Frontex moill thart ar uair an chloig ar thaobh an Aontais i mbunáite na bpointí trasnaithe teorann (6 Márta). Tá moill ar thaobh na hÚcráine fós, gan oiread ama i gceist leo, ach tá tuilleadh daoine i gceist. ·Is leor an acmhainneacht ghlactha atá ann faoi láthair, mar leanann go leor de na daoine orthu gan aon mhoill le dul ar dídean lena muintir féin nó le cairde dá gcuid. Cuireann an Pholainn, an Rómáin, an Ungáir agus an tSlóvaic tuairisc ar fáil go rialta faoi líon na ndaoine a bhfuil áit ann dóibh. ·Ón 28 Feabhra go dtí an 6 Márta, rinne náisiúnaigh na hÚcráine 8 467 iarratas a thaisceadh ar thearmann i dtíortha AE+. Cláraíodh 39 % de na hiarratais sna ceithre Bhallstát atá teorannach leis an Úcráin.

2. TACAÍOCHT DHAONNÚIL

Ní fios fós cé chomh mór a bheidh an tubaiste dhaonnúil san Úcráin. Tá scriosadh agus díláithriú ag tarlú i bhfianaise na hEorpa ar scála nach bhfacthas a leithéid ó na laethanta ba dhuibhe sa chéad seo caite. Tá an tAontas Eorpach ag déanamh a sheacht ndícheall déag chun cabhair dhaonnúil éigeandála a chur ar fáil, agus tá sé ag obair i gcomhar leis na Ballstáit, le gníomhaireachtaí cabhrach agus le comhghuaillithe sa chomhphobal idirnáisiúnta. Tá EUR 500 milliún ar a laghad ó bhuiséad an Aontais á dhíriú chun dul i ngleic le hiarmhairtí daonnúla an chogaidh thragóidigh seo, laistigh den Úcráin agus níos faide i gcéin.

Tá an tAontas ag cur tacaíocht ar fáil don Úcráin féin ar scála mór chun cabhrú léi seasamh in aghaidh na géarchéime: tá cúnamh macra-airgeadais éigeandála luach EUR 1.2 billiún ann i bhfoirm iasachtaí, sin agus EUR 120 milliún breise don Úcráin i dtacaíocht bhuiséadach. Ina theannta sin, tá sé fógartha ag an mBanc Eorpach Infheistíochta, le comhaontú an Choimisiúin Eorpaigh, go bhfuil luach EUR 668 milliún d’iasachtaí a athshealbhú láithreach mar thacaíocht leachtachta d’údaráis na hÚcráine. Tá tacaíocht fós á tabhairt do phríomh‑chomhpháirtithe na sochaí sibhialta san Úcráin.

Tubaiste dhaonnúil san Úcráin...

Tá líon na dtaismeach sibhialtach ag ardú san Úcráin ó lá go lá. Cé go bhfuil go leor daoine faoi dhíon ón ionsaí, fágann an damáiste do thithíocht, soláthar uisce agus leictreachas go bhfuil siad fós i mbaol. Tá soláthar an bhia ag éirí níos deacra de bharr na cogaíochta. Bíonn seirbhísí criticiúla ospidéil i ngleic le cliseadh cumhachta agus leis an mbaol go mbéarfar ar otharcharranna agus ar oibrithe sláinte sa lámhach. Tá sé níos deacra ar ghníomhaireachtaí cúnaimh soláthairtí a thabhairt do na daoine atá i gcruachás, fadhb atá ag dul in olcas de réir mar a scaipeann an choimhlint.

....glaonna ar rochtain dhaonnúil

Níor cheart ligean don chogadh cosc a chur ar chabhair a theacht chomh fada leo siúd atá i ngátar. Ní mór an chabhair dhaonnúil a bhfuil géarghá léi a bheith in ann gach cuid den Úcráin a shroicheadh. Ní mór cead a thabhairt do shibhialtaigh freisin, beag beann ar a náisiúntacht, éalú ó chathracha atá faoi léigear. Dá bhrí sin, is tosaíocht phráinneach é rochtain dhaonnúil a áirithiú, lena n‑áirítear trí chonairí daonnúla a bhunú. Is oibleagáid dhlíthiúil faoin dlí daonnúil idirnáisiúnta é rochtain shábháilte gan bhac a cheadú d’oibrithe daonnúla agus do sholáthairtí daonnúla. Leanfaidh an tAontas air ag obair le heagraíochtaí agus le comhpháirtithe idirnáisiúnta chun rochtain ar chonairí daonnúla a áirithiú agus chun na conairí daonnúla a chur i bhfeidhm a thúisce is féidir.

Tá tacaíocht ó na chéad phacáistí AE ar fáil.....

Tá pacáiste EUR 85 mhilliún de mhaoiniú daonnúil ón Aontas Eorpach ar fáil láithreach dóibh siúd atá buailte ag an gcogadh san Úcráin chun bia, uisce, cógais leighis, acmhainneacht an chúraim sláinte, dídean agus cosaint a chur ar fáil. Ina theannta sin, tacaíonn an tAontas le dídeanaithe sa Mholdóiv le EUR 5 mhilliún a chur ar fáil chun freastal ar na bunriachtanais. An tráth céanna, tá 27 dtír ag obair chun breis agus EUR 100 milliún de sholáthairtí a sheachadadh tríd an Sásra Aontais um Chosaint Shibhialta (UCPM). Tá an chéad seachadadh déanta, agus an soláthar faighte acu siúd atá i lúba an ghátair, is é sin os cionn 4 mhilliún ítim idir fheithiclí, bhoscaí leighis, champaí, phluideanna, agus mhálaí codlata. Tá saintrealamh leighis ar a bhealach anois, i measc rudaí eile análaitheoirí agus ocsaigin ó chúltaca leighis straitéiseach rescEU.

.... agus an dúshlán a bhaineann leis an seachadadh

Oibríonn an tAontas i gcomhar leis na Náisiúin Aontaithe, leis an gCros Dhearg agus le heagraíochtaí neamhrialtasacha idirnáisiúnta lena chinntiú go soláthrófar an tacaíocht dhaonnúil a thapa is féidir. Bíonn an Coimisiún i dteagmháil le húdaráis na hÚcráine chun cabhrú le lastas a chur trasna na teorann chun na hÚcráine. Trí bhíthin UCPM, tá dlús á chur ag an gCoimisiún le cúnamh don Úcráin trí mhoil atá á mbunú sa Pholainn, sa tSlóvaic agus sa Rómáin.

Tacú leis na Ballstáit is mó atá faoi bhrú.....